ข้อสำคัญ: โปรดตรวจสอบข้อมูลที่สำคัญและสิทธิ์ใช้งานด้านล่างก่อนที่จะส่งข้อมูลใด ๆ ไปยัง Apple โดยใช้ Feedback Assistant

Feedback Assistant เป็นเครื่องมือซอฟต์แวร์ที่รวบรวมข้อมูลที่อธิบายปัญหาที่คุณพบขณะใช้ iOS, macOS, tvOS, watchOS, iPadOS, visionOS หรือผลิตภัณฑ์อื่น ๆ ของ Apple ตามความเหมาะสม ระบบจะรวบรวมบันทึกประวัติจากผลิตภัณฑ์ที่เกี่ยวข้องของคุณ ซึ่งอาจมีข้อมูลส่วนบุคคล เช่น ชื่อ รหัสประจำตัวฮาร์ดแวร์ การเชื่อมต่อเครือข่าย ข้อมูลระบุตำแหน่ง ข้อมูลปฏิทิน และการติดต่อทางอีเมลของคุณ บันทึกประวัติการเชื่อมต่อเครือข่ายอาจประกอบด้วยข้อมูลเมตาของการเชื่อมต่อเครือข่ายไร้สาย เช่น ที่อยู่ฮาร์ดแวร์ของเราเตอร์ไร้สายที่คุณเชื่อมต่อด้วย ชื่อโดเมนที่อุปกรณ์ของคุณสื่อสารด้วย ที่อยู่ IP และหัวเรื่อง TCP/UDP ที่เกี่ยวข้อง คุณสามารถดู แก้ไข หรือลบบันทึกประวัติเหล่านี้ได้ก่อนหรือหลังส่งให้ Apple คุณสามารถให้ข้อเสนอแนะเป็นลายลักษณ์อักษรได้เช่นกัน

หากคุณเลือกที่จะส่งข้อมูลนี้ผ่าน Feedback Assistant แสดงว่าคุณยินยอมให้ Apple ใช้ข้อมูลดังกล่าวเพื่อปรับปรุงผลิตภัณฑ์และบริการของ Apple

************

APPLE INC.
ข้อตกลงสิทธิ์การใช้งานซอฟต์แวร์และการรักษาความลับสำหรับ FEEDBACK ASSISTANT 

โปรดอ่านข้อตกลงสิทธิ์การใช้งานซอฟต์แวร์และการรักษาความลับนี้ ("สิทธิ์การใช้งาน") อย่างรอบคอบก่อนใช้ซอฟต์แวร์ของ Apple เมื่อใช้ซอฟต์แวร์ของ Apple แสดงว่าคุณตกลงที่จะผูกพันตามข้อกำหนดของสิทธิ์การใช้งานนี้ หากคุณใช้งานซอฟต์แวร์นี้ผ่านระบบอิเล็กทรอนิกส์ จะถือว่าคุณตกลงที่จะผูกพันตามข้อกำหนดของสิทธิ์การใช้งานนี้เมื่อมีการกดเลือกหรือคลิกที่ปุ่ม “ตกลง/ยอมรับ” หากคุณไม่ยอมรับข้อกำหนดของสิทธิ์การใช้งานนี้ และไม่ยอมให้มีการรวบรวมข้อมูล โปรดอย่าใช้ซอฟต์แวร์ และให้กดเลือกหรือคลิกที่ปุ่ม “ไม่ยอมรับ/ปฏิเสธ” และอย่าใช้ซอฟต์แวร์เพื่อส่งบันทึกประวัติหรือข้อมูลอื่น ๆ ไปยัง Apple 

1. หลักเกณฑ์ทั่วไป 
ก. ซอฟต์แวร์ เอกสารกำกับ ส่วนการเชื่อมประสาน (อินเทอร์เฟซ) เนื้อหา และแบบอักษรใด ๆ ของ Apple และของบุคคลภายนอกที่จัดมาพร้อมกับสิทธิ์การใช้งานนี้ ไม่ว่าจะในรูปแบบแผ่นดิสก์ หน่วยความจำแบบอ่านอย่างเดียว ในสื่ออื่น ๆ หรือในรูปแบบอื่นใด (เรียกรวมกันว่า "ซอฟต์แวร์ของ Apple") เป็นการให้สิทธิ์แก่คุณโดย Apple Inc. ("Apple") ไม่ใช่เป็นการจำหน่ายแต่อย่างใดและจะต้องใช้งานภายใต้ข้อกำหนดของสิทธิ์การใช้งาน อีกทั้ง Apple และ/หรือผู้ให้ใช้สิทธิ์ของ Apple ยังถือเป็นเจ้าของกรรมสิทธิ์ในตัวซอฟต์แวร์ของ Apple และสงวนสิทธิ์ทั้งปวงที่มิซึ่งไม่ได้มีระบุให้กับคุณเป็นการเฉพาะ ข้อกำหนดของสิทธิ์การใช้งานนี้มีผลกับการอัปเกรดซอฟต์แวร์ใด ๆ ที่ Apple จัดให้ ซึ่งใช้แทนและ/หรือเสริมซอฟต์แวร์ของ Apple ตัวเดิม เว้นแต่การอัปเกรดดังกล่าวจะมีสิทธิ์การใช้งานกำหนดไว้แยกต่างหาก ซึ่งในกรณีดังกล่าวให้บังคับตามข้อกำหนดของสิทธิ์การใช้งานดังกล่าว

ข. กรรมสิทธิ์และสิทธิ์ในทรัพย์สินทางปัญญาในและที่เกี่ยวกับเนื้อหาใด ๆ ที่จัดแสดงหรือสืบค้นผ่านซอฟต์แวร์ของ Apple ถือเป็นของเจ้าของเนื้อหาที่เกี่ยวข้อง เนื้อหาเช่นว่านั้นอาจได้รับการคุ้มครองโดยกฎหมายและสนธิสัญญาว่าด้วยลิขสิทธิ์หรือทรัพย์สินทางปัญญาประเภทอื่น และอาจอยู่ภายใต้ข้อกำหนดการใช้งานของบุคคลภายนอกซึ่งเป็นผู้จัดหาเนื้อหาดังกล่าว สิทธิ์การใช้งานนี้ไม่ได้เป็นการให้สิทธิ์ใด ๆ แก่คุณในการใช้เนื้อหาดังกล่าวและไม่ได้เป็นการรับประกันว่าเนื้อหาดังกล่าวจะพร้อมใช้งานอย่างต่อเนื่องสำหรับคุณ

2. การใช้และข้อจำกัดของสิทธิ์การใช้งานที่ได้รับอนุญาต
ก. สิทธิ์การใช้งาน ภายใต้ข้อกำหนดและเงื่อนไขของสิทธิ์การใช้งานนี้ คุณได้รับสิทธิ์การใช้งานภายใต้ข้อจำกัดและไม่ผูกพันแต่เพียงผู้เดียวในการติดตั้งและใช้ซอฟต์แวร์ของ Apple บนผลิตภัณฑ์ที่มีตราสินค้าของ Apple ที่รองรับการทำงานร่วมกันซึ่งคุณเป็นเจ้าของหรือกำกับดูแลในระหว่างระยะเวลาของสิทธิ์การใช้งานนี้เพื่อวัตถุประสงค์ในการแจ้งข้อมูลการวินิจฉัยปัญหา ข้อมูลทางเทคนิค ข้อมูลการใช้งาน และบันทึกประวัติที่เกี่ยวข้องให้แก่ Apple รวมทั้งข้อมูลเกี่ยวกับคอมพิวเตอร์ อุปกรณ์ ฮาร์ดแวร์ ซอฟต์แวร์เครื่องและแอปพลิเคชัน และอุปกรณ์ต่อพ่วงของคุณ (“ระบบการทำงานของคุณ”) ที่เกี่ยวข้องกับ (i) การมีส่วนร่วมของคุณในโปรแกรม Customer Seed ของ Apple โปรแกรม Apple Beta และ/หรือโปรแกรม Apple Developer (เรียกรวมกันว่า “โปรแกรม Seed”) ซึ่งเป็นส่วนหนึ่งของการประเมินของคุณว่าซอฟต์แวร์และ/หรือฮาร์ดแวร์ก่อนวางจำหน่ายของ Apple ที่จัดหาให้คุณภายใต้โปรแกรม Seed มีประสิทธิภาพดีเพียงใดในระบบการทำงานของคุณหรือ (ii) การส่งคืนหรือเปลี่ยนคอมพิวเตอร์ อุปกรณ์ หรือฮาร์ดแวร์ของคุณให้แก่ Apple คุณสามารถใช้ซอฟต์แวร์ Apple นี้ได้เฉพาะ (x) ในกรณีที่คุณเป็นสมาชิกของโปรแกรม Seed (y) หากเป็นการส่งคืนหรือเปลี่ยนสินค้า Apple บางอย่างที่ได้รับอนุญาตหรือ (z) ตามที่ Apple อนุญาต โดยขึ้นอยู่กับดุลยพินิจของ Apple แต่เพียงผู้เดียว คุณสามารถทำสำเนาซอฟต์แวร์ Apple สำหรับใช้ภายในได้เท่าที่จำเป็นอย่างสมเหตุสมผลเพื่อใช้ซอฟต์แวร์ Apple ตามที่อนุญาตภายใต้สิทธิ์การใช้งานนี้ โดยที่สำเนาซอฟต์แวร์ Apple หรือส่วนหนึ่งส่วนใดจะต้องระบุข้อความแจ้งลิขสิทธิ์หรือข้อความแจ้งกรรมสิทธิ์ใด ๆ ในผลงานต้นฉบับในทุกสำเนาทุกชุด สิทธิ์การใช้งานนี้ไม่ได้ให้สิทธิแก่คุณในการใช้ซอฟต์แวร์ของ Apple เพื่อวัตถุประสงค์อื่นใด และคุณต้องไม่จัดให้มีซอฟต์แวร์ของ Apple บนเครือข่ายที่คอมพิวเตอร์หรืออุปกรณ์หลายเครื่องสามารถใช้ซอฟต์แวร์นี้ได้ในเวลาเดียวกัน ยกเว้นตามที่ระบุไว้โดยชัดแจ้งในที่นี้ ไม่มีการให้สิทธิ์หรือสิทธิ์ใช้งานใด ๆ และห้ามอ้างสิทธิ์ใด ๆ ที่เชื่อมโยงกับทรัพย์สินทางปัญญาของ Apple ยกเว้นหากมีระบุไว้ในที่นี้โดยชัดแจ้ง 

ข. ห้ามย้อนกระบวนการทางวิศวกรรม ข้อจำกัดการใช้งานอื่น ๆ ห้ามคุณและคุณตกลงว่าจะไม่กระทำการหรือเปิดโอกาสให้บุคคลอื่น ทำสำเนา (เว้นแต่จะได้รับอนุญาตโดยชัดแจ้งโดยสิทธิ์การใช้งานนี้) ดีคอมไพล์ ย้อนกระบวนการทางวิศวกรรม แยกส่วนประกอบ พยายามสืบค้นรหัสข้อมูลต้นทาง (source code) ถอดรหัส แก้ไข จัดทำผลงานต่อเนื่องจากซอฟต์แวร์ของ Apple หรือส่วนหนึ่งส่วนใด (ยกเว้นเฉพาะในขอบเขตที่กฎหมายที่มีผลบังคับใช้ระบุห้ามไม่ให้กำหนดเงื่อนไขข้างต้นหรือภายใต้ขอบเขตที่ได้รับอนุญาตตามเงื่อนไขการให้สิทธิ์ใช้งานที่มีผลกับการใช้ส่วนประกอบใด ๆ ที่เปิดสาธารณะ) รวมทั้งการผนวกหรือคอมไพล์ข้อมูลร่วมกับโปรแกรมของคุณเอง คุณตกลงที่จะใช้ซอฟต์แวร์ของ Apple ภายใต้เงื่อนไขทางกฎหมายที่มีผลบังคับใช้ทั้งปวง รวมทั้งกฎหมายท้องถิ่นของประเทศหรือภูมิภาคที่คุณพำนักอยู่หรือที่มีการดาวน์โหลดหรือใช้ซอฟต์แวร์ของ Apple

3. การเปลี่ยนมือ ห้ามนำซอฟต์แวร์ของ Apple ไปให้เช่า ให้ยืม อนุญาตให้ใช้ช่วง จำหน่าย โอน หรือแจกจ่ายต่อ หรือส่งต่อสิทธิ์ใช้งาน

4. ไม่มีการจัดบริการรองรับและการบำรุงรักษา Apple ไม่มีภาระผูกพันในการจัดให้มีการบำรุงรักษา การสนับสนุนด้านเทคนิค หรือบริการรองรับอื่น ๆ สำหรับซอฟต์แวร์ของ Apple หรือข้อมูลอัปเดตสำหรับซอฟต์แวร์ของ Apple ที่จัดให้แก่คุณ 

5. การยินยอมให้เก็บรวบรวมและใช้ข้อมูล
ก. ข้อมูลวิเคราะห์สำหรับแอป Feedback Assistant หากคุณยินยอมที่จะให้มีการรวบรวมข้อมูลการวิเคราะห์สำหรับซอฟต์แวร์ Apple (แอปพลิเคชัน Feedback Assistant) คุณยอมรับว่า Apple ตลอดจนบริษัทย่อยและตัวแทนสามารถรวบรวม เก็บรักษา ประมวลผล และใช้ข้อมูลวินิจฉัยปัญหา ข้อมูลด้านเทคนิค ข้อมูลการใช้งาน และข้อมูลที่เกี่ยวข้อง รวมถึงรหัสเฉพาะของระบบการทำงานหรือฮาร์ดแวร์ ข้อมูลเกี่ยวกับอุปกรณ์ คอมพิวเตอร์ ซอฟต์แวร์ระบบการทำงานและแอปพลิเคชันซอฟต์แวร์ รวมทั้งอุปกรณ์ต่อพ่วงของคุณที่มีการเก็บรวบรวมเป็นครั้งคราวเพื่อจัดหาและปรับปรุงผลิตภัณฑ์และบริการของ Apple อำนวยความสะดวกในการจัดหาข้อมูลอัปเดตซอฟต์แวร์ บริการรองรับสำหรับผลิตภัณฑ์และบริการอื่น ๆ แก่คุณ (ถ้ามี) ที่เกี่ยวกับซอฟต์แวร์ของ Apple และเพื่อตรวจสอบว่ามีการปฏิบัติตามข้อกำหนดของสิทธิ์การใช้งานนี้ ทั้งนี้ Apple อาจใช้ข้อมูลนี้เพื่อวัตถุประสงค์ดังระบุข้างต้นหากมีการเก็บรวบรวมข้อมูลดังกล่าวในรูปแบบที่ไม่ได้ระบุตัวตนของคุณเป็นการเฉพาะ เพื่อช่วยให้พาร์ทเนอร์ของ Apple และนักพัฒนาระบบจากภายนอกสามารถปรับปรุงซอฟต์แวร์ ฮาร์ดแวร์ และบริการของตนที่ออกแบบมาเพื่อใช้กับผลิตภัณฑ์จาก Apple Apple อาจมีการเปิดเผยข้อมูลการวินิจฉัยปัญหาเล็ก ๆ น้อย ๆ ให้แก่พาร์ทเนอร์หรือนักพัฒนาระบบ หากข้อมูลวินิจฉัยปัญหาดังกล่าวจัดให้ในรูปแบบที่ไม่ได้ระบุตัวตนของคุณเป็นการเฉพาะเจาะจง  
ข. บันทึกประวัติอย่างละเอียดที่ส่งให้แก่ Apple ในการใช้ซอฟต์แวร์ Apple คุณสามารถเลือกแนบข้อมูลอัตโนมัติจากระบบของคุณ รวมไปถึงข้อมูลรายงานโปรไฟล์ระบบของ Apple บันทึกประวัติปัญหาในการทำงาน บันทึกประวัติ spin บันทึประวัติการค้างของเครื่อง บันทึกประวัติการติดตั้ง บันทึกประวัติการทำงานผิดปกติของเคอร์เนล และบันทึกประวัติของระบบในภาพรวม (“บันทึกประวัติอย่างละเอียด”) หากคุณเลือกส่งบันทึกประวัติอย่างละเอียดใด ๆ ให้กับ Apple โดยใช้ซอฟต์แวร์ของ Apple ชื่อและที่อยู่อีเมลของคุณจะถูกรวมอยู่ในข้อมูลที่คุณส่ง และบันทึกประวัติที่คุณแนบอาจรวมถึงข้อมูลที่ระบุตัวตนได้ รวมถึง ชื่อบัญชีของคุณ ข้อมูลเกี่ยวกับรายชื่อติดต่อ กิจกรรมในปฏิทิน และการติดต่อทางอีเมล การจัดส่งบันทึกประวัติอย่างละเอียดเหล่านี้เป็นการนำส่งโดยสมัครใจ ภายในขอบเขตที่คุณกำหนด คุณรับทราบและยอมรับว่า Apple สามารถใช้บันทึกประวัติเหล่านี้เพื่อวัตถุประสงค์ในการวินิจฉัยปัญหาและเพื่อปรับปรุงผลิตภัณฑ์หรือบริการ Apple อาจเก็บบันทึกประวัติอย่างละเอียดเหล่านี้ไว้จนกว่าจะแก้ไขข้อบกพร่องได้

ค. ข้อมูลคุณลักษณะของระบบการทำงานที่ส่งไปยัง Apple ซอฟต์แวร์ Apple ยังอาจมีคุณสมบัติในการทำงานที่สามารถรวบรวมรายการแอปพลิเคชันซอฟต์แวร์ คุณสมบัติการทำงาน และฟังก์ชันบางอย่างจากระบบการทำงานของคุณ รวมทั้งข้อมูลการใช้งานเกี่ยวกับแอปพลิเคชัน คุณสมบัติการทำงาน และฟังก์ชันดังกล่าว (“คุณลักษณะ”) รายการข้อมูลนี้จะไม่ถูกส่งไปยัง Apple เว้นแต่คุณจะเลือกที่จะส่ง หากมีการแจ้งให้ทราบคุณสมบัติการทำงานนี้ ซอฟต์แวร์ของ Apple จะแสดงรายการข้อมูลคุณลักษณะของระบบที่เก็บรวบรวมไว้ และคุณสามารถลบข้อมูลคุณลักษณะใด ๆ ก็ได้ก่อนส่งให้ Apple การจัดส่งข้อมูลคุณลักษณะให้กับ Apple เป็นไปโดยสมัครใจภายในขอบเขตที่คุณกำหนด คุณรับทราบและยอมรับว่า Apple อาจใช้ข้อมูลนี้เพื่อปรับปรุงโปรแกรม Seed และเพื่อปรับปรุงผลิตภัณฑ์หรือบริการ Apple อาจเก็บข้อมูลคุณลักษณะเหล่านี้ไว้จนกว่าจะแก้ไขข้อบกพร่องได้ 

ง. นโยบายความเป็นส่วนตัว ข้อมูลของคุณจะมีการจัดการภายใต้นโยบายความเป็นส่วนตัวของ Apple ในทุกกรณี สามารถตรวจสอบนโยบายได้ที่ https://www.apple.com/legal/privacy/

6. การรักษาความลับ
ก. คุณยอมรับว่าซอฟต์แวร์จาก Apple ที่ได้รับสิทธิ์ใช้งานภายใต้ข้อตกลงนี้และข้อมูลทั้งหมดที่ Apple เปิดเผยให้กับคุณซึ่งเกี่ยวข้องกับซอฟต์แวร์จาก Apple ดังกล่าวจะถือเป็นและเรียกรวมกันว่า “ข้อมูลลับ” ทั้งนี้ ข้อมูลลับไม่ครอบคลุม: (ก) ข้อมูลที่เปิดเผยต่อสาธารณะในปัจจุบันหรือในภายหลังโดยที่ไม่ได้เกิดจากการกระทำละเมิดของคุณ และอยู่ในกรอบของกฎหมายหรือได้รับอนุญาตถูกต้องจาก Apple (ข) ข้อมูลที่คุณสามารถพิสูจน์ได้ว่าคุณมีไว้ในครอบครองอย่างถูกต้องก่อนที่ Apple จะเปิดเผยให้คุณทราบ (ค) ข้อมูลที่คุณพัฒนาขึ้นเองโดยอิสระโดยไม่ได้ใช้ข้อมูลลับใด ๆ หรือ (ง) ข้อมูลที่คุณได้รับโดยชอบธรรมจากบุคคลภายนอกซึ่ง Apple ให้อนุญาตในการโอนหรือเปิดเผยข้อมูลดังกล่าว 

ข. คุณยอมรับว่าจะไม่เปิดเผย เผยแพร่ หรือแจกจ่ายข้อมูลลับให้กับบุคคลอื่นใดนอกจาก: (1) พนักงานและผู้รับจ้างของคุณภายในขอบเขตเฉพาะที่จำเป็นโดยมีการกำหนดเงื่อนไขผูกพันเป็นลายลักษณ์อักษรในการรักษาความลับต่อคุณว่าจะปกป้องข้อมูลลับดังกล่าวจากการเปิดเผยโดยไม่ได้รับอนุญาต หรือ (2) ผู้เข้าร่วมอื่น ๆ ในโปรแกรม Seed ของ Apple ผ่านกระดานสนทนาที่เป็นความลับสำหรับซอฟต์แวร์จาก Apple ที่จัดหาโดย Apple ผ่านเว็บพอร์ทัล Seed ที่เกี่ยวข้องเท่านั้น (หากมี) นอกจากนี้คุณยังยอมรับว่าจะใช้มาตรการป้องกันที่เหมาะสมในการป้องกันการใช้งาน การเปิดเผย การเผยแพร่หรือการแจกจ่ายข้อมูลลับโดยไม่ได้รับอนุญาต คุณยอมรับว่าจะไม่ใช้ข้อมูลลับในลักษณะอื่นเพื่อผลประโยชน์ของคุณหรือบุคคลภายนอกใด ๆ โดยไม่ได้รับอนุญาตเป็นลายลักษณ์อักษรล่วงหน้าจากตัวแทนที่ได้รับอนุญาตของ Apple ในทุกกรณีข้อมูลลับทั้งหมดถือเป็นทรัพย์สินแต่เพียงผู้เดียวของ Apple คุณไม่ได้รับสิทธิ์การใช้งานโดยนัยหรือสิทธิ์อื่นใดในข้อมูลลับหากไม่มีระบุไว้โดยชัดแจ้งในข้อ 2ก

ค. คุณรับทราบในที่นี้ว่าการเปิดเผยหรือการใช้ข้อมูลลับโดยไม่ได้รับอนุญาตอาจก่อให้เกิดความเสียหายหรือเกิดอันตรายร้ายแรงต่อ Apple ซึ่งเราไม่สามารถระบุได้อย่างเจาะจง ด้วยเหตุนี้ คุณยอมรับว่า Apple มีสิทธิ์ในการร้องขอให้มีการกำหนดมาตรการเยียวยาเพื่อให้มีการปฏิบัติตามข้อผูกพันการเก็บรักษาความลับโดยทันทีภายใต้สิทธิ์การใช้งานนี้ นอกเหนือจากสิทธิ์และการเยียวยาอื่น ๆ ที่อาจมี

7. การสิ้นสุด/บอกเลิก สิทธิ์การใช้งานนี้มีผลบังคับใช้จนกว่าจะสิ้นสุด/บอกเลิก สิทธิ์ของคุณตามสิทธิ์การใช้งานนี้จะสิ้นสุดลงโดยอัตโนมัติหรือสิ้นผลแต่โดยประการอื่นโดยที่ Apple ไม่ต้องแจ้งให้ทราบ หากคุณไม่ปฏิบัติตามข้อกำหนดใด ๆ ของสิทธิ์การใช้งานนี้ นอกจากนี้ Apple ขอสงวนสิทธิ์ในการยกเลิกสิทธิ์การใช้งานนี้หากมีการเปิดตัวซอฟต์แวร์ระบบปฏิบัติการของ Apple หรือซอฟต์แวร์ของ Apple เวอร์ชันใหม่ที่ไม่สามารถทำงานร่วมกันกับซอฟต์แวร์ของ Apple เวอร์ชันนี้ เมื่อมีการบอกเลิกสิทธิ์การใช้งานนี้แล้ว คุณจะต้องหยุดใช้ซอฟต์แวร์ของ Apple ทั้งหมดและทำลายสำเนาข้อมูลไม่ว่าทั้งหมดหรือบางส่วนของซอฟต์แวร์ของ Apple เงื่อนไขข้อ 2ข, 5 (เฉพาะในส่วนที่มีการจัดเก็บหรือรวบรวมไว้ก่อนมีการบอกเลิก), 6, 7, 8 (เฉพาะในขอบเขตจัดที่ให้ไว้ก่อนมีการบอกเลิก), 9, 10, 11, 12, 14, 15 และ 16 ของสิทธิ์การใช้งานนี้ยังคงมีผลบังคับใช้ต่อไปแม้จะมีการบอกเลิกดังกล่าวก็ตาม

8. ข้อเสนอแนะ ซอฟต์แวร์ของ Apple จะให้โอกาสแก่คุณในการส่งรายงานจุดบกพร่อง แบบสอบถาม คำขอให้มีการปรับปรุง รายงานปัญหา และ/หรือข้อมูลรองรับต่าง ๆ (เรียกรวมกันว่า "ข้อเสนอแนะ") เกี่ยวกับระบบการทำงานของคุณหรือซอฟต์แวร์ของ Apple ไปยัง Apple คุณยอมรับว่าในกรณีที่ไม่มีข้อตกลงจัดทำแยกไว้เฉพาะเป็นอื่นใด Apple มีสิทธิ์ในการใช้ข้อเสนอแนะใด ๆ ที่คุณให้มาเพื่อวัตถุประสงค์ใด ๆ ก็ได้ เว้นแต่จะระบุไว้เป็นอย่างอื่นในข้อ 5 นอกจากนี้ คุณยังให้การรับรองกับ Apple ว่าตนเองมีสิทธิ์ทั้งหมดที่จำเป็นในการให้ข้อเสนอแนะและให้สิทธิ์ต่าง ๆ ให้กับ Apple ที่ระบุข้างต้น

9. ข้อสงวนสิทธิ์ในการรับประกัน 
ก. คุณรับทราบและยอมรับโดยชัดแจ้งว่า การใช้ซอฟต์แวร์ของ Apple ถือเป็นความเสี่ยงภัยของคุณเอง และความเสี่ยงภัยทั้งปวงเกี่ยวกับคุณภาพ การทำงาน ความถูกต้อง และการดำเนินการใด ๆ ที่น่าพึงพอใจถือเป็นสิ่งที่คุณต้องแบกรับเอง 

ข. ภายใต้ขอบเขตสูงสุดที่กฎหมายอนุญาต ซอฟต์แวร์ของ Apple นั้น จัดให้ "ตามสภาพ" และ "ตามที่มี" ซึ่งอาจมีข้อบกพร่องโดยไม่มีการรับประกันใด ๆ ทั้งสิ้น ด้วยเหตุนี้ Apple และผู้ให้ใช้สิทธิ์ของ Apple (รวมเรียกว่า "Apple" ภายใต้วัตถุประสงค์ในข้อ 9 และ 10) ขอปฏิเสธการรับประกันและเงื่อนไขทั้งปวงในส่วนที่เกี่ยวกับซอฟต์แวร์ของ Apple ไม่ว่าโดยชัดแจ้ง โดยนัย รวมทั้งเงื่อนไขภายใต้ข้อบัญญัติใด ๆ รวมถึง การรับประกันโดยนัยและ/หรือคุณสมบัติในเชิงพาณิชย์ คุณภาพที่น่าพึงพอใจ หรือความเหมาะสมเพื่อการใช้งานเฉพาะด้าน ความถูกต้อง การใช้โดยสงบ และการไม่ละเมิดสิทธิ์ของบุคคลภายนอก 

ค. Apple ไม่รับประกันการปราศจากการรบกวนการใช้ซอฟต์แวร์ของ Apple ของคุณ และไม่รับประกันว่า ฟังก์ชันการใช้งานที่มีอยู่ในซอฟต์แวร์ของ Apple จะตอบสนองความต้องการของคุณได้ หรือการปฏิบัติการของซอฟต์แวร์ของ Apple จะไม่หยุดชะงักหรือไม่มีข้อผิดพลาด หรือซอฟต์แวร์ของ Apple จะเข้ากันได้หรือทำงานร่วมกันได้กับซอฟต์แวร์หรือแอปพลิเคชันของบุคคลที่สาม หรือบริการของบุคคลที่สาม หรือความบกพร่องของซอฟต์แวร์ของ Apple จะได้รับการแก้ไข การติดตั้งซอฟต์แวร์ของ Apple นี้อาจกระทบการมีให้บริการและความสามารถในการใช้ซอฟต์แวร์ของบริษัทอื่น แอปพลิเคชัน หรือบริการของบริษัทอื่น ตลอดจนผลิตภัณฑ์และบริการของ Apple 

ง. นอกจากนี้คุณยังยอมรับว่า ซอฟต์แวร์ของ Apple มิได้จัดไว้เพื่อหรือเหมาะสำหรับใช้งานในสถานการณ์หรือสภาพแวดล้อมต่าง ๆ ที่ความล้มเหลว หรือความล่าช้า หรือความผิดพลาด หรือความไม่ถูกต้องในเนื้อหา ข้อมูล หรือสารสนเทศที่จัดทำขึ้นโดยซอฟต์แวร์ของ Apple อาจจะนำไปสู่การเสียชีวิต การบาดเจ็บของบุคคล หรือความเสียหายทางกายภาพหรือต่อสภาพแวดล้อมอย่างร้ายแรง รวมถึง การใช้งานในโรงงานนิวเคลียร์ การนำทางการบินหรือระบบสื่อสารต่าง ๆ ของเครื่องบิน การควบคุมการจราจรทางอากาศ ระบบกู้ชีพ หรือระบบอาวุธยุทโธปกรณ์ 

จ. ข้อมูลหรือคำแนะนำที่ทำด้วยวาจาหรือเป็นลายลักษณ์อักษรที่ Apple หรือผู้แทนที่ได้รับอนุญาตได้ให้ไว้ ไม่ก่อให้เกิดการรับประกันใด ๆ หากซอฟแวร์ของ Apple พบว่ามีความชำรุดบกพร่อง คุณจะเป็นผู้รับภาระค่าใช้จ่ายทั้งปวงที่จำเป็นในการส่งเข้ารับบริการ การซ่อมแซม หรือการแก้ไข บางพื้นที่ไม่อนุญาตให้มีการยกเว้นการรับประกันโดยนัยหรือตั้งข้อสงวนเกี่ยวกับสิทธิ์ตามกฎหมายที่บังคับใช้สำหรับผู้บริโภค ในกรณีดังกล่าวข้อยกเว้นและข้อจำกัดข้างต้นอาจไม่มีผลบังคับใช้กับคุณ 

10. ข้อจำกัดความรับผิด ภายใต้ขอบเขตที่กฎหมายไม่ได้กำหนดห้ามไว้ ไม่ว่ากรณีใด ๆ APPLE ไม่จำเป็นต้องรับผิดกรณีการบาดเจ็บหรือความเสียหายใด ๆ ไม่ว่าจะเป็นความเสียหายจากอุบัติการณ์ ความเสียหายพิเศษ ความเสียหายทางอ้อมหรือความเสียหายอันเป็นผลต่อเนื่องใด ๆ ก็ตาม รวมถึงความเสียหายจากการสูญเสียผลกำไร การเสียหายหรือสูญหายของข้อมูล การไม่สามารถส่งหรือรับข้อมูลใด ๆ การหยุดชะงักของธุรกิจ หรือความสูญหายหรือเสียหายทางการค้าอื่นใดที่เกิดจากหรือเกี่ยวกับการที่คุณใช้หรือไม่สามารถใช้ซอฟต์แวร์ของ Apple หรือซอฟต์แวร์หรือแอปพลิเคชันของบริษัทอื่นร่วมกับซอฟต์แวร์หรือบริการของ Apple ไม่ว่าจะเกิดด้วยเหตุใดก็ตามและไม่ว่าจะมีหลักเกณฑ์ในการระบุความรับผิดชอบไว้อย่างไร (ภายใต้สัญญาข้อตกลง จากเหตุละเมิด ฯลฯ) และแม้ Apple จะได้รับแจ้งถึงความเป็นไปได้ที่จะเกิดความเสียหายดังกล่าวแล้วก็ตาม บางพื้นที่ไม่อนุญาตให้มีการกำหนดข้อจำกัดหรือการยกเว้นความรับผิดกรณีการบาดเจ็บ หรือความเสียหายจากอุบัติการณ์หรือความเสียหายอันเป็นผลต่อเนื่อง ในกรณีนี้ข้อจำกัดนี้อาจไม่มีผลบังคับใช้กับคุณ ไม่ว่ากรณีใด ๆ ความรับผิดทั้งปวงของ Apple ต่อคุณในการชดใช้ค่าเสียหายทั้งปวง (นอกเหนือจากที่กฎหมายที่เกี่ยวข้องอาจกำหนดไว้ในกรณีเกี่ยวกับการบาดเจ็บ) คือไม่เกินห้าสิบดอลลาร์สหรัฐ ($50.00) ข้อจำกัดข้างต้นให้มีผลใช้บังคับ แม้การแก้ไขเยียวยาที่ระบุไว้ข้างต้นจะไม่เป็นไปตามวัตถุประสงค์ในสาระสำคัญ

11. มาตรการควบคุมการส่งออก ห้ามคุณใช้หรือส่งออกหรือส่งออกต่อซอฟต์แวร์ของ Apple เว้นแต่จะได้รับอนุญาตตามกฎหมายของสหรัฐอเมริกาและกฎหมายของเขตพื้นที่ที่คุณได้รับซอฟต์แวร์ของ Apple และห้ามส่งออกหรือส่งออกต่อซอฟต์แวร์ของ Apple (ก) ไปยังประเทศใด ๆ ที่สหรัฐอเมริกาสั่งห้ามทำการค้าด้วย หรือ (ข) ให้บุคคลใด ๆ ที่อยู่ในรายชื่อผู้มีสัญชาติซึ่งระบุไว้เป็นพิเศษของกระทรวงการคลังสหรัฐหรือรายชื่อบุคคลหรือองค์กรที่ถูกปฏิเสธโดยกระทรวงพาณิชย์สหรัฐ หรือบัญชีบุคคลต้องห้ามอื่นใด ขณะดาวน์โหลดและใช้ซอฟต์แวร์ของ Apple คุณรับรองและรับประกันว่าคุณไม่ได้พำนักอยู่ในประเทศใด ๆ ดังกล่าว หรือไม่ได้เป็นบุคคลในรายชื่อใด ๆ ดังกล่าว คุณยังยอมรับด้วยว่า คุณจะไม่ใช้ซอฟต์แวร์ของ Apple เพื่อการใด ๆ ที่กฎหมายสหรัฐอเมริกาห้ามไว้ รวมถึง การพัฒนา ออกแบบ ผลิตหรือจัดทำขีปนาวุธ อาวุธนิวเคลียร์ อาวุธเคมี หรืออาวุธชีวภาพ

12. ไม่มีการสละสิทธิ์หรือการโอนสิทธิ์ใด ๆ ความล่าช้าหรือความล้มเหลวในการดำเนินการภายใต้สิทธิ์การใช้งานฉบับนี้จะไม่ถือเป็นการสละสิทธิ์ เว้นแต่จะมีการสละสิทธิ์อย่างชัดแจ้งไว้เป็นลายลักษณ์อักษรและลงนามโดยตัวแทนที่ได้รับอนุญาตอย่างถูกต้องของ Apple และการสละสิทธิ์ในกรณีใด ๆ จะไม่ถือเป็นการสละสิทธิ์อย่างต่อเนื่องหรือต่อไป ห้ามคุณโอนสิทธิ์การใช้งานนี้ ทั้งหมดหรือบางส่วน โดยไม่ได้รับการอนุมัติเป็นลายลักษณ์อักษรล่วงหน้าจาก Apple การโอนสิทธิ์ใด ๆ ที่ไม่เป็นไปตามข้อกำหนดจะถือเป็นโมฆะ 

13. ผู้ใช้ปลายทางที่เป็นภาครัฐ ซอฟต์แวร์ของ Apple และเอกสารที่เกี่ยวข้องเป็น "ผลิตภัณฑ์เชิงพาณิชย์" ตามที่นิยามไว้ใน 48 C.F.R. §2.101 อันประกอบด้วย "ซอฟต์แวร์คอมพิวเตอร์เชิงพาณิชย์" และ "เอกสารประกอบซอฟต์แวร์คอมพิวเตอร์เชิงพาณิชย์" ตามที่ใช้ใน 48 C.F.R. §12.212 หรือ 48 C.F.R. §227.7202 แล้วแต่กรณี การมอบสิทธิ์การใช้งานซอฟต์แวร์คอมพิวเตอร์เชิงพาณิชย์และเอกสารประกอบซอฟต์แวร์คอมพิวเตอร์เชิงพาณิชย์ให้กับผู้ใช้ปลายทางที่เป็นภาครัฐของรัฐบาลสหรัฐอเมริกามีจัดให้ (ก) ในลักษณะผลิตภัณฑ์เชิงพาณิชย์เท่านั้น และ (ข) ภายใต้สิทธิ์ที่จัดสรรให้เสมือนกับผู้ใช้ปลายทางรายอื่นทั้งหมดภายใต้ข้อกำหนดและเงื่อนไขที่ระบุไว้นี้ ซึ่งสอดคล้องกับเงื่อนไขที่ระบุใน 48 C.F.R. §12.212 หรือ 48 C.F.R. §227.7202-1 ถึง 227.7202-4 ที่บังคับใช้ ส่วนสิทธิ์ในงานที่ไม่ได้เผยแพร่ให้สงวนไว้ตามกฎหมายลิขสิทธิ์ของสหรัฐอเมริกา

14. กฎหมายที่ใช้บังคับและการแยกส่วนการบังคับใช้ สิทธิ์การใช้งานนี้จะบังคับและตีความตามกฎหมายรัฐแคลิฟอร์เนียยกเว้นในส่วนของเงื่อนไขเกี่ยวกับการขัดกันของกฎหมาย สิทธิ์การใช้งานนี้มิให้บังคับตามอนุสัญญาสหประชาชาติว่าด้วยการซื้อขายสินค้าระหว่างประเทศซึ่งมีระบุข้อยกเว้นนี้ไว้โดยชัดแจ้ง หากศาลที่มีเขตอำนาจพบว่าข้อความหรือเนื้อหาใด ๆ ของสิทธิ์การใช้งานว่าไม่สามารถใช้บังคับได้ ให้ส่วนที่เหลือของสิทธิ์การใช้งานนี้ยังคงมีผลบังคับใช้โดยสมบูรณ์ต่อไป

15. ข้อตกลงโดยสมบูรณ์: ภาษาที่ใช้ สิทธิ์การใช้งานนี้ถือเป็นข้อตกลงโดยสมบูรณ์ระหว่างคุณกับ Apple ในส่วนที่เกี่ยวกับการใช้ซอฟต์แวร์ของ Apple และให้มีผลแทนที่การทำความเข้าใจที่มีอยู่ก่อนหรือที่มีขึ้นพร้อมกันทั้งหมดเกี่ยวกับเรื่องดังกล่าว การแก้ไขหรือเปลี่ยนแปลงสิทธิ์การใช้งานนี้จะไม่มีผลผูกพัน เว้นแต่จะทำเป็นลายลักษณ์อักษรและลงลายมือชื่อโดย Apple คำแปลของสิทธิ์การใช้งานนี้จัดทำขึ้นตามความต้องการของท้องถิ่น และหากมีข้อขัดแย้งระหว่างฉบับภาษาอังกฤษกับฉบับที่มิใช่ภาษาอังกฤษ ให้ใช้ฉบับภาษาอังกฤษของสิทธิ์การใช้งานนี้บังคับเท่าที่กฎหมายท้องถิ่นในประเทศของคุณมิได้ห้ามไว้

16. การรับทราบของบุคคลภายนอก ส่วนประกอบบางส่วนของซอฟต์แวร์ของ Apple และโปรแกรมประเภทเปิดสาธารณะ (open source) ของบริษัทอื่นซึ่งรวมอยู่ในซอฟต์แวร์ของ Apple นั้น Apple ได้จัดให้มีอยู่บนเว็บไซต์เผยแพร่ต่อบุคคลทั่วไปของตน (https://opensource.apple.com) (เรียกรวมกันว่า "ส่วนประกอบที่เปิดสาธารณะ") การรับทราบ เงื่อนไขการให้สิทธิ์ใช้งาน และข้อความปฏิเสธความรับผิดสำหรับส่วนประกอบดังกล่าวมีระบุไว้ในเอกสารอิเล็กทรอนิกส์สำหรับซอฟต์แวร์ของ Apple กรุณาศึกษาข้อมูลจากเอกสารอิเล็กทรอนิกส์นี้เนื่องจากคุณอาจมีสิทธิ์เพิ่มเติมในส่วนประกอบเปิดสาธารณะ คุณยอมรับโดยชัดแจ้งว่า หากฮาร์ดแวร์ของ Apple ล้มเหลวหรือเสียหายเพราะการแก้ไขส่วนประกอบเปิดสาธารณะในซอฟต์แวร์ของ Apple ความล้มเหลวหรือความเสียหายดังกล่าวจะไม่ได้รับการคุ้มครองตามข้อกำหนดของการรับประกันฮาร์ดแวร์ของ Apple 

EA1920
9/9/2567